РЕШЕНИЕ НА КОМИСИЯТА
от 29 юли 2009 година
за финансиране на специални спешни мерки за защита на Общността от болестта бяс
(2009/582/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 6, параграф 2 от него,
като има предвид, че:
(1)
В Решение 90/424/ЕИО се предвижда, че когато държава-членка е пряко застрашена от появата или развитието на територията на трета страна на една от болестите, посочени в приложението към същото решение, могат да бъдат предприети всички подходящи за ситуацията мерки, включително предоставяне на финансово участие на Общността за мерките, преценени като особено необходими за успеха на предприетата дейност.
(2)
Бесът е болест по животните, която засяга предимно диви и домашни месоядни животни и има сериозно отражение върху общественото здраве. Бесът е посочен в приложението към Решение 90/424/ЕИО.
(3)
През последните години в резултат на съфинансирани от Общността програми за орална имунизация на диви месоядни животни, които представляват резервоар на болестта, ситуацията в повечето държави-членки е много благоприятна, като се наблюдава рязко намаляване на случаите при диви и домашни животни и изчезване на случаите при хора.
(4)
Територията на Калининградска област, руски ексклав, заобиколен от територия на ЕС, се намира в съседство на държави-членки, които полагат финални усилия за ликвидиране на болестта.
(5)
Литва и Полша уведомиха Комисията, че наличието на горски бяс в Калининградска област създава пряка заплаха за успешното завършване на техните програми за ликвидиране на болестта.
(6)
Необходими са спешни действия в Калининградска област, за да не продължава да прониква болестта от нейна територия, излагайки на опасност постигнатия напредък по отношение на човешкото здраве и здравето на животните в съседните държави-членки.
(7)
Необходима е специална мярка, за да се предотврати по-нататъшното повторно заразяване на съседните на Калининград държави-членки. Предвид приблизителния размер на територията на Калининград е по-целесъобразно и по-рентабилно да бъдат подпомогнати усилията за ликвидиране на беса в Калининград, отколкото да бъде създадена буферна зона за ваксиниране в рамките на територията на съседните държави-членки, която ще трябва да бъде запазена за неопределено време.
(8)
Съгласно член 110 от Регламент (ЕО, Евратом) № 1605/2002 на Съвета (2) безвъзмездните средства подлежат на годишна програма. Тази годишна работна програма се изпълнява чрез публикуване на покани за подаване на предложения, освен в надлежно мотивирани извънредни случаи на неотложност. Съгласно член 168, параграф 1, буква б) от подробните правила за прилагането на Регламент (ЕО, Евратом) № 1605/2002, определени с Регламент (ЕО, Евратом) № 2342/2002 на Комисията (3), Комисията може да реши да предостави безвъзмездни средства без покана за предложения в изключителни, надлежно обосновани извънредни ситуации.
(9)
На 21 октомври 2008 г. Русия представи на Комисията програма за ликвидиране на беса в Калининградска област и тази програма беше счетена за приемлива във връзка с целта за защита на Общността от бяс. Предвидените в програмата действия са от съществено значение за защитата на интересите на Общността и поради това е целесъобразно някои мерки да получат финансиране от Общността. По тази причина през 2009 г. следва да бъде предоставено финансово участие на Общността за изпълнението на посочената програма.
(10)
Настоящото решение представлява решение за финансиране по смисъла на член 75 от Регламент (ЕО, Евратом) № 1605/2002, член 90 от подробните правила за прилагането на Регламент (ЕО, Евратом) № 1605/2002 и член 15 от вътрешните правила за изпълнение на общия бюджет на Европейските общности (4).
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
РЕШИ:
Член 1
1. Одобрява се представеният от Русия 36-месечен план за ликвидиране на беса в Калининградска област („програма за ликвидиране на беса“).
2. Действията съгласно настоящото решение обхващат следните конкретни дейности:
-
закупуване на примамки за ваксинация за орална имунизация на диви месоядни;
-
разпространяване на посочените в предходното тире примамки за ваксинация на територията на Калининградска област.
Член 2
Максималното участие на Общността се определя на 1 800 000 EUR, финансирани от бюджетен ред 17 04 03 01 от общия бюджет на Европейските общности за 2009 г.
Член 3
1. Разрешава се предоставянето на отделна финансова помощ на Ветеринарната служба и държавна ветеринарна инспекция на Калининградска област в Руската федерация (Служба ветеринарии и госветинспекции Калининградской области).
2. Дейностите, уредени с настоящото решение, могат да бъдат финансирани до 100 % от съответните приемливи разходи, при условие че част от общите разходи по дейността са поети от Ветеринарната служба и държавна ветеринарна инспекция на Калининградска област в Руската федерация (Служба ветеринарии и госветинспекции Калининградской области) или от финансово участие, различно от това на Общността.
Съставено в Брюксел на 29 юли 2009 година.